**LEGENDEN OM SANTA LUCIA.**

*Når publikum kommer står koret oppstilt. Store, tente lykter/lykter avtegner scenen. Koret har lykter i hendene.*

*Alle synger «Julenatt”, Maria kommer gående over scenen, på vei hjem fra bestefarens hus.*

**Maria:**

Bestefar, bestefar, jeg er så spent på å høre hvilken fortelling du skal gi meg i år!

**Bestefar:**

I kveld skal jeg fortelle dere om Lussi-natt. Engang på 1400-tallet falt Luciadag på årets korteste dag, vintersolverv. Det betyr at natta er lenger enn dagen. Dette ble en viktig dag som de kalte Lussedag. På denne dagen måtte alle være ferdige med å jobbe før jul, all gjeld skulle være betalt og alle regnskap avsluttet, hvis ikke kunne det gå galt, skikkelig galt…

*( svartkledde skikkelser uten ansikter kommer inn og danser/beveger seg rytmisk rundt mens bestefar forteller)*

Alle fryktet for Lussedag. I den mørkeste av alle netter var de onde ånder ute. Alle sa at det var ville, onde og grusomme troll som kom ridende i lufta. Og de ble ledet av en sort kvinne med flagrende hår..

Der hvor rytterne og hestene slo til ble hus veltet og mennesker bortført, ja røvet vekk... De kalte den sorte kvinnen for LUSSE.

Det var til og med farlig å se ut av vinduet, men hvis en pike likevel våget å gjøre det kunne hun få et glimt av hvem som ble hennes kjæreste. Hun skulle ta et stearinlys i hånden å si: (leses av en jente i koret)

«Lucia du blide - la meg få vite,

hvems duk jeg skal bre - hvems seng jeg skal re,

hvems kjærest jeg skal være - hvems barn jeg skal bære,

hvems arm jeg skal sove i»

En gang var det noen gutter som kledde seg ut som Lusse og løp rundt og skremte alle på nabogårdene. Det skulle de ikke ha gjort for plutselig ble snøen virvlet opp og guttene frøs til is. Så hørte alle bare et hyl og Lusse kom ridende ned fra himmelen og tok alle guttene med seg. Ingen så dem noen gang igjen…….

Det var hele historien for i dag.

**Maria:**

Men, bestefar hvem var egentlig Lucia, og hvordan levde hun …

**Bestefar:**

Den historien må nok vente til du har blitt eldre, for den er veldig, veldig skummel og litt trist. Nå er kvelden her, vi skilles vel som vi pleier?

*Alle går og lyset dempes ned, setter fokus på inngang til nissene. Hviske og Tiske kommer inn først, med lommelykter og ryggende, midt på scenen.*

**Tiske:**

Hviske?

**Hviske:**

Tiske?

*Så begynner Snikk og Snakk sin inntreden, ryggende fra to andre sider.*

**Snakk:**

Snikk?

**Snikk:**

Snakk?

**Tiske:**

Hviske? Snikk? Snakk?

**Hviske:**

Tiske? Snikk ? Snakk?

**Snikk:**

Hviske? Tiske? Snakk?

**Snakk:**

Hviske? Tiske? Snikk? Snakk? Nei, Snakk er jo meg det!

*Alle setter seg like ved hverandre, ser ikke noen av de andre, sturer og kjeder seg, lurer på hvor de andre er hen. Plutselig oppdager de hverandre.*

**Tiske:**

Hviske, Snikk, Snakk dere er jo her!

**Hviske:**

Ja, jeg har vært her hele tida, du kunne jo godt ha sagt i fra at du var her da!

**Tiske:**

Jamen, jeg ropte jo hele tida på deg da-da-da, ikke sant!

**Snikk:**

Slutt å tjate. Er vi alle her? Der er Hviske, Tiske og Snakk, men hvor er Snikk?

**Snakk:**

Det er jo du som heter Snikk selv da, din dustefjertefjær!

**Snikk:**

Sier du din, din, din blyantspisser!

**Tiske:**

Blyantspisser er vel ikke noe stygt å si, det er vel ikke noe fælt kallenavn?

**Hviske:**

Ikke bland deg oppi du da, slumretryne!

**Tiske:**

Slumretryne!! Jeg skal gi deg slumretryne, din kviselort!!

**Snikk:**

Hey! Ikke kall Hviske det Tiske, da trer jeg tåfisene dine gjennom øra på deg og kaster deg utfor et stup for å sjekke om du flyr! ….Måkenebbtryne..

**Snakk:**

Hviske! Tiske! Snikk! Gi dere ellers så henter jeg såpa og vasker dere!

**Hviske:**

Nei, ikke såpa, vi brukte den i fjor, fysjameg vi ble jo reine! Kast dere over ham gutter!!!!

**Snakk:**

La oss nå komme i gang med arbeidet.

**Hviske:**

Hva skulle vi gjøre da? Jobbe? Hvorfor det?

**Tiske:**

Vi må gjøre klart til juleforestillingen vår. Den vi skal spille for stornissen. Men hvor blir det av Feit og Teit?

*De kikker seg rundt. Feit og Teit kommer inn fra høyre.*

**Snikk:**

Der er de jo!

**Snakk:**

Hvem?

**Tiske:**

Feit og Teit vel!

**Teit:**

Jeg er teit, det sier alle,

men de kan meg bare kalle,

for en dumming eller klossmajor,

for jeg er lurere enn de tror!

**Tiske:**

Hvis du er så lur, så fortell meg hvorfor du har underbuksa på hodet!

**Teit:**

Hå-nei du… Lurer ikke meg..

**Tiske:**

Det er sant, ikke sant? (Spør publikum)

**Teit:**

Å, så det er der den er. Jeg har jo lett etter den i hele dag. Rart jeg ikke så den da jeg sto på hodet….. Hmmm, kanskje jeg skulle prøve igjen…. Nei, jeg kan ikke se noen underbukse jeg!

**Snakk:**

Som jeg sa: kom igjen og la oss jobbe. Vi må ordne mye før forestillingen vår.

**Snikk:**

Har dere satt ut Trollspeilet? *(lener seg på speilet)*

**Tiske:**

Vi gjorde det før i dag.

**Teit:**

Men det der er ikke noe speil, du ser jo tvers igjennom det!

**Feit:**

Ja, men det er jo et trollspeil, jo.

**Teit:**

Jeg kan ikke se noen troll heller jeg.

**Snakk:**

Vi har satt ut speilet for å fange noen til å spille i julespillet vårt. Men det er ikke viktig akkurat nå. Nå må vi arbeide. Til arbeid!

**De andre:**

Til arbeid!!!!

*Koret synger Feliz Navidad, mens nissene skurer og vasker, både gulv og publikum.*

**Snakk:**

Hysj, hysj, hva er det?

**Snikk:**

Det høres ut som et menneske!

**Hviske:**

Et menneske!

**Tiske:**

Vi må gjemme oss.

**Tiske:**

Hysj, gjem dere, kanskje hun ser i trollspeilet.

*Nissene gjemmer seg blant publikum. Teit gjemmer seg bak speilet. Maria kommer inn nærmer seg trollspeilet.*

**Maria:**

Lurer på om dette egentlig var noen snarvei jeg. Synes jeg har gått lenger enn jeg pleier. Kanskje jeg skal sette meg litt her og hvile meg……………. Men hva i all verden er dette, et speil midt i skogen, også så flott som det er. Det ser nesten magisk ut. Hva var det bestefar sa, man skulle ikke si kjærlighetsverset hvis det var andre tilstede, men her er det da ingen.

**Maria:**

Nei, det er helt stille. Kanskje det er fordi jeg er sliten.

Det hadde vært litt spennende å prøve kjærlighetsverset, kanskje jeg ser en prins eller en konge i speilet? Jeg prøver jeg, lyset har jeg jo i lampen min:

«Lucia du blide - la meg få vite,

hvems duk jeg skal bre - hvems seng jeg skal re,

hvems kjærest jeg skal være - hvems barn jeg skal bære,

hvems arm jeg skal sove i»

*Teit titter opp i det Maria sier sove i. Maria hyler, Teit hyler.*

**Maria:**

Hvem i all verden er du?

**Teit:**

Jeg er Teit jeg.

**Maria:**

Hva mener du? Er du teit?

**Teit:**

Ja, jeg er Teit, men hvem er du?

**Maria:**

Jeg heter Maria. Stakkars deg. Det må være kjedelig å hete Teit. Men hvorfor har du en underbukse på hodet?

**Teit:**

Hå-nei! Du skal ikke prøve deg du også - jeg har nok ingen underbukse på hodet nei. Den er det flere som har prøvd i dag.

**Maria:**

Nei vel. Men er du alene her ute i skogen da?

**Teit:**

Neida, vennene mine er her, både Hviske, Tiske, Snikk, Snakk og Feit gjemmer seg rett her borte. Hei, gutter! Kom hit det er bare et lite Maria-menneske som kom, hu er ikke farlig.

**Maria:**

Jeg synes de andre må være teitere enn deg siden de gjemmer seg for lille meg.

*Nissene kommer en etter en, kikker ned i bakken, flaue, sjenerte, bukker for Maria.*

**Maria:**

Hvem er hvem av dere?

**Teit:**

Det der er Hviske,

og bak ham kommer Tiske.

De to der er brødrene Snikk og Snakk,

og bakerst er Feit, vagger som ei gås - gakk -gakk.

**Maria:**

Hva gjør dere her ute så sent da?

**Snakk:**

Vi driver og gjør i stand til det store julespillet vårt for stornissen.

**Snikk:**

Men vi trenger flere skuespillere, og ikke minst noen til å spille hovedrollen.

**Maria:**

Jeg kan godt hjelpe til, men hva skal dere spille da?

**Snakk:**

Vi skal spille Legenden om Lucia. Det er en ganske skummel historie, men kanskje du klarer det.

**Maria:**

Åh! Den har jeg alltid hatt så lyst til å høre.

**Snakk** (til Snikk)

Hent nissetrollmor, Snikk.

**Maria:**

Hvem er nissetrollmor?

**Snakk:**

Ikke bry deg om det. Sett deg her og slapp av litt så skal vi bare ordne til litt.

*Feit går surmulende og henter gløgg, stjeler litt. Maria setter seg drikker, ser på speilet.*

**Snakk:**

Når nissetrollmor kommer vil hun fortrylle jenta slik at hun tror hun er Lucia, og jobben er gjort. Bare hun fortsetter å se i speilet……

**Snakk:**

Nissetrollmor, piken sitter ved speilet. Gjør som avtalt med henne, slik at vi kan bruke henne i spillet.

*Nissetrollmor kommer stabbende, ser Maria sitter og drømmer i speilet, finner tryllepulveret. Fortryller Maria:*

**Nissetrollmor:**

Kjære, lille piken min,

sov og svev, bli i drømmen din.

Når du våkner vil du være Lucia selv,

og kjenne hver dråpe i hennes elv.

Du skal leve, ånde, gråte, le,

og la alt med deg skje,

som om du Lucia var,

men vær snar.

Våkne, våkne, vær ikke redd,

selv om dette engang har skjedd.

**Tiske:**

Vi må hente kostymene våre og gjøre oss klare til hun våkner.

**Feit:**

Men hvor lang tid har vi på oss?

**Snakk:**

Ikke lenge, men løp og hent de andre som skal være med!

*Alle kommer inn på scenen og dirigeres hit og dit av nissene*

**Bak:**

Fint. Gå dit bort, men vent på Borte og Vekk.

Borte skal spille sjefssoldaten og Vekk skal spille Paschasius, keiserens leder i byen.

Dill og Dall? Dill spiller moren til Lucia, Eutichia. Dall spiller Santa Agatha.

Sett igang!

**Eva:**

Du må våkne Lucia, du kan ikke ligge her og drømme.

**Anette:**

Nei, vi vet hva du drømmer om.

**Siri:**

Ja, hun er forelsket og gleder seg til å gifte seg.

**Lucia:**

Slutt å tulle. Jeg drømte ikke om ham.

**Ingunn:**

Hva tenkte du på da, da?

**Lucia:**

Jeg er litt redd for moren min. Hun er så syk og ingen leger klarer å helbrede henne.

**Siri:**

Det ville være synd hvis hun ikke fikk oppleve bryllupet ditt.

**Anette:**

Ja, tenk på det!

**Lucia:**

Jeg vil helst ikke tenke på det.

**Ingunn:**

Jeg synes du burde gå hjem og se hvordan det står til med henne.

**Siri:**

Ja, vi skal følge deg hjem.

**Lucia:**

Takk skal dere ha. Dere er skikkelige venninner.

**Eva:**

Jeg kan godt hjelpe deg med å stelle moren din!

**Lucia:**

Takk, det er snilt av deg.

*Går hjemover, venninnene støtter og trøster. Sier farvel. Lys på i «hjemmet», moren ligger der syk og hoster.*

**Lucia:**

Hei, kjære mamma, hvordan har du det nå, har du fått hvilt deg?

**Eutichia:**

*(hoster)* Nei, jeg fikk ikke sove. Tenkte bare på hvor trist vil bli for deg når jeg dør.

**Lucia:**

Ikke si sånt mamma. Jeg var i byen og snakket med byens eldste mann. Han sa at vi skulle reise til Catania og besøke Santa Agathas grav. Det skjedde visst mange mirakler der.

**Eutichia:**

Kanskje det er verdt et forsøk, men jeg vet ikke om jeg klarer reisen…….

**Lucia:**

Jeg skal støtte deg og følge deg hele veien. Ja, bære deg om jeg må. Jeg vil ikke miste deg.

*(koret synger Himlen i min favn, mens de går.)*

*Støtter opp moren, de begynner å gå. Går rundt på scenen, lyset dempes, nissetrollmor kommer inn og setter korset på plattingen.*

**Nissetrollmor:**

De gikk i mange timer og nådde til slutt frem til Catania der de var tilstede på minnefesten for Santa Agatha den 5.februar. Etter minnefesten gikk de til graven hvor Santa Agatha lå begravd. Der falt de begge i søvn, utmattede etter reisen. Og i drømme viste Santa Agatha seg for Lucia.

*Nissetrollmor setter seg i utkanten av scenen. Følger spillet. Santa Agatha viser seg.*

**Santa Agatha:**

Din mor kommer til å bli frisk igjen. Men jeg forstår ikke hvorfor du ber meg om å gjøre henne frisk, når du selv har krefter til å redde hennes liv. Akkurat som jeg er beskytter for min by skal du bli beskytter for din by. Tro på det du gjør så vil du lykkes.

*Santa Agatha trekker seg unna, de våkner igjen.*

**Eutichia:**

Lucia, min kjære datter. Du må våkne, jeg er frisk igjen.

**Lucia:**

Å mamma, er det sant!

**Eutichia:**

Ja, og jeg skylder deg livet mitt.

**Lucia:**

Mamma, jeg ber deg om å bli løst fra løftet mitt om å gifte meg. Jeg vil at du skal gi meg arven min med engang slik at jeg kan dele den ut til de fattige, enkene og de foreldreløse. Kan du gjøre det?

**Eutichia:**

Du ber meg om mye, men etter det som har skjedd kan jeg ikke lenger si nei til noe du spør meg om.

*De fryser stillingene sine. Nissetrollmor kommer inn. Lyset dempes.*

**Nissetrollmor:**

Lucia solgte alt hun eide og arbeidet i tre år med å dele ut arven sin til de fattige, enkene og de foreldreløse. Men hun røpet ikke noe til sin forlovede. Han trodde hun var så rik og begynte selv å sløse med sine penger. Men etter hvert fikk han mistanke.

*Nissetrollmor tilbake på plass. Tar med korset. Euticha ut. Forloveden kommer inn. Forbannet, sint og skuffet.*

**Forloveden:**

Hva er det jeg hører? Har du gitt bort alt du eier? Har du ikke tenkt å gifte deg med meg likevel?

**Lucia:**

Nei, jeg har funnet noe annet å bruke livet mitt til.

**Forloveden:**

Dette skal du få angre. Dette skal du virkelig få svi for. Ingen hevn vil være stor nok for å glede meg igjen etter det du har gjort! *(Ut venstre)*

*Lucia ser forloveden gå bort. Reiser seg sakte og går motsatt vei. Vi etablerer Paschasius’ lokale. Vaktene kommer inn i skjørt og som kvinner. Musikk. Vakter på hver side og noen som patruljerer. Forloveden kommer sint og ber om å få snakke med Paschasius, vi spiller skummel musikk og de peker og gestikulerer.*

**Paschasius:**

Bring denne kvinnen til meg slik at jeg kan forhøre henne. Sett i gang soldater.

*Soldatene henter Lucia. Slenger henne på gulvet foran Pashasius.*

**Soldat 1:**

Stemmer det at du ikke tror på det samme som keiseren. Stemmer det at du spotter oss alle?

**Lucia:**

Jeg spotter ingen, men det stemmer at jeg ikke har den samme troen som dere har, men den troen jeg har vil jeg aldri vike fra.

**Paschasius:**

Har du ikke noe mer å si.

**Lucia:**

Nei.

**Paschasius:**

Vel da har jeg ikke noe valg utenom å dømme deg til døden. Soldater før henne bort!

*Soldatene prøver å dra henne bort, men hun står bom fast.*

**Soldat 1:**

Ærede sjef vi klarer ikke å rikke henne av flekken. Hun står bom fast.

**Paschasius:**

Vel, da brenner dere henne på stedet. Hent ved og fyr opp med en gang slik at vi kan se henne brenne her og nå!

*Soldatene henter ved og prøver å tenne opp. Det går ikke.*

**Soldat 2:**

Sjef vi får ikke tent på. Flammen vil ikke ta tak den bare slukker. Hva skal vi gjøre.

**Paschasius:**

Kom hit soldater. *(hvisker)* Si til henne at moren hennes venter der oppe. Og gå så og hent det sjeldne og spesielle sverdet mitt som aldri har sviktet meg.

**Soldat 1:**

Lucia, du kan gå, men gå oppom rommet der for moren din vil snakke med deg.

*Lucia går opp bak skjermen. Setter seg på kne. Venter.*

**Soldat 1:**

Her er sverdet sjef. Hva skal vi gjøre?

**Paschasius:**

List deg opp og stikk det gjennom henne.

*Soldat 1 lister seg opp, hysjer på publikum, stikker sverdet gjennom Lucia. Kommer ned igjen nikker til sjefen, alle går ut. Mor og venninner kommer løpende tar Lucia i fangene sine på plattingen. Stryker koser med henne. I mens hører vi starten av Santa Lucia synges uten musikk fra en solist i koret, bare starten synges..*

*Alle fryser. Nissetrollmor kommer inn.*

**Nissetrollmor:**

Ja, dette var Lucia slik legenden forteller,

Og kanskje vi alle har drømt eller?????

Nissene spilte forestillingen sin,

og stornissen ble fornøyd

Slik som kanskje du og sidemannen din.

Vi har i dag diktet og fortalt,

Noen bilder for dere malt.

Nissene var glad det var over

og Maria igjen i sin egen seng sover.

Da hun våknet igjen ute i skogen for seg selv,

visste hun ikke om det var virkelighet eller drømmenes hvelv,

men hun visste i alle fall,

at Lucia til slutt fant sitt kall.

Husk bare: Tro på det du gjør og står for, så vil andre tro på deg som menneske.

*Lyset ned, alle holder posisjonene sine, koret synger We are the world.*